Document ID: 32004D0069

Komisijos sprendimas
2003 m. gruodžio 22 d.
patvirtinantis Bendrijos svarbos teritorijų Alpių biogeografiniame regione sąrašą pagal Tarybos direktyvą 92/43/EEB
(pranešta dokumentu Nr. C(2003) 4957)
(2004/69/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. gegužės 21 d. Tarybos direktyvą 92/43/EEB dėl natūralių buveinių ir laukinės faunos bei floros apsaugos [1], ypač į jos 4 straipsnio 2 dalies trečiąją pastraipą,
kadangi:
(1) Direktyvos 92/43/EEB 1 straipsnio c punkto iii papunktyje paminėtas Alpių biogeografinis regionas apima Bendrijos Alpių (Austrija, Italija, Vokietija, Prancūzija), Pirėnų (Prancūzija ir Ispanija) ir Apeninų (Italija) kalnų teritoriją ir šiaurės Fenoskandijos kalnus (Švedija ir Suomija), kaip apibrėžta biogeografiniame žemėlapyje, patvirtintame 2000 m. spalio 23 d. Buveinių komiteto, įsteigto tos direktyvos 20 straipsniu.
(2) Šiame regione siūlomų Bendrijos svarbos teritorijų, kaip apibrėžta Direktyvos 92/43/EB 1 straipsnyje, sąrašus Komisijai pagal tos direktyvos 4 straipsnio 1 dalį 2003 m. spalio 24 d. perdavė Austrija, 2003 m. rugsėjo 11 d. - Italija, 2003 m. lapkričio 7 d. - Vokietija, 2003 m. spalio 23 d. - Prancūzija, 2002 m. kovo 7 d. ir 2002 m. liepos 9 d. - Ispanija, 2002 m. rugsėjo 9 d. - Suomija ir 2002 m. liepos 3 d. - Švedija.
(3) Prie siūlomų teritorijų sąrašų buvo pridėta 1996 m. gruodžio 18 d. Komisijos sprendimu 97/266/EB dėl informacijos apie siūlomas Natura 2000 teritorijas formos [2] nustatyto formato informacija apie kiekvieną teritoriją.
(4) Ši informacija paima konkrečios valstybės narės perduotą naujausią galutinį teritorijos žemėlapį, teritorijos pavadinimą, vietą ir dydį bei duomenis, surinktus taikant Direktyvos 92/43/EEB III priede nurodytus kriterijus.
(5) Remiantis Komisijos, sutarus su kiekviena suinteresuota valstybe nare, sudarytu sąrašo projektu, kuriame taip pat nurodytos teritorijos, kuriose aptinkami prioritetiniai natūralių buveinių tipai arba prioritetinės rūšys, reikėtų patvirtinti teritorijų, kurios būtų laikomos Bendrijos svarbos teritorijomis, sąrašą.
(6) Žinių apie natūralių buveinių tipų ir rūšių egzistavimą ir paplitimą gaunama vis daugiau, įskaitant su tuo susijusios priežiūros pagal 11 straipsnį rezultatus, ir dėl to teritorijų vertinimas ir atranka ES lygiu buvo vykdoma naudojantis geriausia šiuo metu turima informacija.
(7) Pagal Europos Bendrijų Teisingumo Teismo nusistovėjusią teisminę praktiką, "Bendrijos svarbos teritorijų sąrašo projektui, kuris galėtų padėti kurti konkrečių saugomų teritorijų vientisą Europos ekologinį tinklą, parengti, Komisijai būtinas išsamus teritorijų, kurios nacionaliniu lygiu yra svarbios ekologiniu požiūriu ir reikšmingos direktyvos tikslui apsaugoti natūralias laukinės faunos ir floros buveines pasiekti. Tik tokiu būdu įmanoma įgyvendinti Direktyvos 92/43/EEB 3 straipsnio 1 dalyje nurodytą tikslą išlaikyti ar atkurti geros apsaugos būklės natūralių buveinių tipus ir atitinkamų rūšių buveines jų arealuose, kurie gali apimti vienos ar kelių Bendrijos valstybių teritorijas."
(8) Atsižvelgdamos į tai pagal turimą informaciją ir bendrus įvertinimus, atliktus Europos dalykinio gamtos ir biologinės įvairovės apsaugos centro rengiamuose biogeografiniuose seminaruose, ir dvišalius valstybių narių susitikimus, kai kurios valstybės narės nepasiūlė pakankamai teritorijų, kurios atitiktų Direktyvos 92/43/EEB reikalavimus dėl tam tikrų buveinių tipų ir rūšių. Dėl to negalima daryti išvados, kad šio sprendimo 2 priede išvardytų rūšių ir buveinių tipų tinklas yra užbaigtas. Vis dėlto, atsižvelgdama į per vėlai gautą informaciją ir su valstybėmis narėmis pasiektą susitarimą, Komisija mano, kad reikėtų patvirtinti šio sprendimo 2 priede išvardytų buveinių tipų ir rūšių, dėl kurių nurodytos valstybės narės nepasiūlė pakankamai teritorijų pagal Direktyvos 92/43/EEB reikalavimus, teritorijų sąrašą, kuris turi būti laikomas pirminiu ir kurį reikės užbaigti pagal Direktyvos 92/43/EEB 4 straipsnio nuostatas.
(9) Šiame sprendime numatytos priemonės atitinka Direktyvos 92/43/EEB 20 straipsniu įkurto Komiteto nuomonę,
PRIĖMĖ ŠĮ SPRENDIMĄ:
1 straipsnis
Šio sprendimo I priede pateiktas sąrašas - tai pirminis Bendrijos svarbos teritorijų Alpių biogeografiniame regione sąrašas, numatytas Direktyvos 92/43/EEB 4 straipsnio 2 dalies trečiojoje pastraipoje.
Tas sąrašas turi būti užbaigtas atsižvelgiant į papildomus valstybių narių pasiūlymus pagal Direktyvos 92/43/EEB 4 straipsnį dėl tam tikrų buveinių tipų ir rūšių, nurodytų šio sprendimo II priede.
2 straipsnis
Šis sprendimas skirtas valstybėms narėms.
Priimta Briuselyje, 2003 m. gruodžio 22 d.

Labels: 19
20